

**Y cyngor - 27 Mehefin 2019**

**Hysbysiad o Gynnig gan y Cynghorwyr P K Jones, M Sherwood, R C Stewart, C A Holley,**

**L R Jones, P N May, C E Lloyd, M C Child, R Francis-Davies, D H Hopkins, E J King,**

**A S Lewis, S Pritchard, A Pugh, J A Raynor, A H Stevens ac M Thomas**,

# **Hysbysiad o Gynnig ar Argyfwng Hinsawdd**

Mae'r cyngor hwn yn nodi casgliad adroddiad dros dro diweddar gan wyddonwyr y Panel Rhynglywodraethol ar y Newid yn yr Hinsawdd (IPCC) fod angen gwneud pob ymdrech i atal tymheredd cyfartalog y byd rhag codi 1.5C yn uwch na lefelau cynddiwydiannol. Fodd bynnag, gellir cyrraedd cynnydd o'r fath, gyda pholisïau llywodraethu presennol, mor gynnar â 2030, gyda chynnydd pellach yn y degawdau sy'n dilyn. Mae'r fath raddau o dymheredd yn bygwth bodau dynol a phob bod byw ar y blaned, gydag aflonyddwch i amaethyddiaeth, a cholli cynefinoedd daearol a bywyd gwyllt morol. Rydym eisoes yn cydnabod bod mwy o rywogaethau planhigion ac anifeiliaid ar draws y byd yn diflannu nag erioed o'r blaen; mae riffiau cwrel sy'n hanfodol i fywyd môr yn marw, mae cenedlaethau ynysoedd bach a dinasoedd arfordirol yn cael eu bygwth gan gynnydd yn lefel y môr wrth i'r capiau iâ pegynol ddadmer; mae cynnydd yn nifer y bobl sy'n marw o ganlyniad i achosion o dywydd gwael - megis gormod o gyfnodau oer, gormod o gyfnodau poeth, corwyntoedd, llifogydd.

Rydym wedi nodi gweithredaeth pobl ifanc ar draws y byd sy'n mynegi eu teimladau o ddiffyg pŵer o ran y sefyllfa hon ac yn gofyn i'r rheini sy'n gyfrifol am wneud penderfyniadau heddiw i gymryd camau brys i ddiogelu eu dyfodol.

Rydym yn cydnabod, ar lefel fyd-eang, mai cyfrifoldeb y llywodraethau cenedlaethol yw mynd i'r afael â newid yn yr hinsawdd ac mae angen iddynt gydweithio'n rhyngwladol er mwyn gwneud hynny, ond mae gwaith pwysig y gall cynghorau lleol ei wneud o hyd.

Rydym yn cydnabod hanes diweddar y cyngor hwn wrth geisio gwneud ei orau i leihau allyriadau carbon, gwella bioamrywiaeth a cheisio sicrhau economi ffyniannus, carbon isel ar gyfer ein rhanbarth. Rydym yn falch iawn o'r camau gweithredu a gymerwyd gan Gyngor Abertawe hyd yn hyn, sy'n cynnwys y canlynol:

* Cronfa Bensiwn Dinas a Sir Abertawe yw un o'r Cronfeydd Pensiwn cyntaf yn y DU i fabwysiadu Polisi Llywodraethu Amgylcheddol, Cymdeithasol sy'n ymrwymo'r gronfa bensiwn i leihau ei gyswllt (sydd eisoes yn isel) â buddsoddiadau tanwydd ffosil sy'n seiliedig ar garbon o hyd at 50% dros y pedair blynedd nesaf. Wrth wneud hynny, mae'n derbyn bod buddsoddi mewn buddsoddiadau ynni gwyrdd, isadeiledd a chymdeithasol newydd yn cynnig yr enillion ariannol cynaliadwy gorau ar gyfer aelodau'r Gronfa Bensiwn yn y tymor hir. Rhoddir y diweddaraf am y cynnydd ar sail flynyddol.
* Newid 21,053 o oleuadau stryd yn rhai LED, lleihau CO2 bob blwyddyn o 2,198,608.49kg.
* Cyflwyno Sioe Deithiol Aer Glân bob blwyddyn i ysgogi'r cyhoedd i brynu cerbydau trydan ac i hyrwyddo gwella ansawdd aer.
* Cyflwyno mesurau inswleiddio ac effeithlonrwydd ynni er budd tenantiaid tai'r cyngor.
* Hyrwyddo ymgyrchoedd a rhaglenni Llywodraeth Cymru a Llywodraeth y DU i gynyddu effeithlonrwydd ynni tenantiaid preifat a pherchnogion tai, lleihau tlodi tanwydd a lleihau allyriadau.
* Ymgyrchu dros drydaneiddio'r rheilffordd o Abertawe i Lundain.
* Cynyddu'r gwaith tuag at gael Morlyn Llanw blaenllaw, cefnogi cynlluniau ynni adnewyddadwy cymunedol megis SCEES i gyflwyno ynni glân ac er budd ysgolion lleol ac adeiladau cymunedol.
* Gweithio gydag eraill yn genedlaethol i annog Llywodraeth Cymru i ddatblygu isadeiledd gwefru ceir trydanol.
* Bod yn arweinwyr arfer da yng Nghymru drwy gael polisïau ac ymagweddau Datblygu Cynaliadwy o'r cyfnod cyn Deddf Llesiant Cenedlaethau'r Dyfodol.
* Cynnwys gofalu am yr amgylchedd naturiol yn ein Cynllun Corfforaethol yn ddiweddar fel blaenoriaeth newydd, gan gydnabod cyfraniad hynod bwysig gwaith ein Tîm Cadwraeth Natur.
* Adeiladu ein tai cyngor cyntaf ers cenhedlaeth yma yn Abertawe at safon Passivhaus, ac wedi dechrau adeiladu tai cyngor newydd at safon hynod ynni effeithlon, sef "Safon Abertawe" a fydd yn galluogi i'r holl elfennau gael eu sicrhau'n lleol a lleihau allyriadau gan ddefnyddio storio ynni mewn batris a defnyddio pympiau o'r ddaear.
* Bod yn arloesol wrth adeiladu prosiectau blaenllaw megis Ysgol Pentrehafod, arddangos lleihau gwastraff a chynaladwyedd.
* Ennill buddsoddiad ar gyfer technoleg werdd arloesol, megis "Cartrefi fel Gorsafoedd Pŵer" fel rhan o Fargen Ddinesig y Dinas-ranbarth.
* Parhau i geisio cyfleoedd i ychwanegu at ein cerbydlu o gerbydau trydan, sef yr un fwyaf yng Nghymru eisoes.
* Parhau i gyflwyno ein strategaeth Lleihau Carbon: lleihad o 42% mewn allyriadau ers ein blwyddyn gwaelodlin.
* Sicrhau cyllideb ar gyfer cynnydd syfrdanol mewn llwybrau Teithio Llesol (cerdded a beicio) drwy'r sir ac wedi cefnogi cynllun beicio cymunedol Prifysgol Abertawe.
* Wedi dod yn Awdurdod Lleol Gwrth-ffracio yn 2016, wedi iddo basio cynnig i "wrthwynebu unrhyw ddatblygiad nwy anghonfensiynol (ffracio)" sydd hefyd wedi ein hymrwymo i weithio tuag at fod yn awdurdod lleol nad ydym yn defnyddio tanwydd ffosil erbyn 2025.
* Cyflwyno gweithio ystwyth fel y gall ein gweithlu leihau orfod teithio'n ddiangen.
* Datblygu arferion caffael lleol i leihau ein hôl troed carbon.
* O ran addysg, rydym wedi ymuno â rhaglenni EcoYsgolion rhyngwladol yn ddiweddar sy'n annog ysgolion i hyrwyddo ailgylchu a lleihau defnydd o ynni a dŵr.
* Annog ein disgyblion Cyfnod Sylfaen i ddysgu yn yr awyr agored gan sicrhau parch at natur, bioamrywiaeth ac ecosystemau.
* Yng Nghyfnod Allweddol 4, datblygu partneriaethau gyda'n prifysgolion i sefydlu gweithdai STEM gan gynnwys effaith newid yn yr hinsawdd.

Rydym yn cydnabod pwysigrwydd gweithio'n agos gydag ymchwilwyr er mwyn cael yr wybodaeth ddiweddaraf a'r dealltwriaeth gliriaf am yr hyn y gallwn ei wneud i ymateb i'r angen brys i fynd i'r afael â newid yn yr hinsawdd.

Felly, mae'r cyngor hwn yn datgan argyfwng hinsawdd, ac mae'n galw ar lywodraeth y DU i wneud yr un peth. Rydym yn ymrwymo i'r canlynol:

1. Galw ar lywodraethau'r DU a Chymru i ddarparu'r pwerau a'r adnoddau angenrheidiol i ni er mwyn sicrhau bod Abertawe'n dod yn garbon niwtral erbyn 2030.
2. Hyrwyddo'r argyfwng hinsawdd a hyrwyddo ymwybyddiaeth o'r gwir am newid yn yr hinsawdd i'r boblogaeth leol.
3. Gweithio gydag arbenigwyr ymchwilio a datblygu perthnasol i:
   1. Adolygu ein strategaethau a'n cynlluniau gweithredu presennol er mwyn mynd i'r afael â newid yn yr hinsawdd.
   2. Nodi newidiadau pellach i'r polisi neu'r camau gweithredu y gallem eu cymryd, o fewn gallu ein pwerau a'n hadnoddau, i ateb her yr argyfwng hinsawdd.
   3. Ceisio help partneriaid lleol megis Prifysgol Abertawe a chyrff ymchwilio eraill i lunio adroddiad o fewn blwyddyn i'w rannu â'r gymuned, a fydd yn esbonio'r gwaith sydd ar waith ar hyn o bryd a'r cyflawniadau a gafwyd hyd yn hyn, yn ogystal â thargedau ar gyfer y dyfodol.
4. Cael y diweddaraf am waith pellach y cyngor yn y maes hwn yn flynyddol drwy adran amcan corfforaethol Adroddiad Adolygiad Perfformiad Blynyddol y cyngor - Cynnal a gwella adnoddau naturiol a bioamrywiaeth Abertawe.